Ņemot vērā, ka ir uzsākts dzīvojamo māju pārvaldīšanas tiesību pārņemšanas process, SIA “Ogres Namsaimnieks” ir sagatavojis Pārvaldīšanas līguma projektu. Slēdzot Pārvaldīšanas līgumu ar katras dzīvojamās mājas īpašniekiem, atsevišķi Pārvaldīšanas līguma punkti var tikt koriģēti un līgums papildināts.

Atgādinām, ka SIA “Ogres Namsaimnieks” šobrīd darbojas kā “likumiskais” pārvaldnieks, tas ir, uz likuma “Par valsts un pašvaldību dzīvojamo māju privatizāciju” pamata, nodrošinot normatīvajos aktos noteikto pārvaldīšanas darbību veikšanu.

Noslēdzot Pārvaldīšanas līgumu, dzīvokļu īpašnieki vairāk piedalīsies savas dzīvojamās mājas pārvaldīšanā. Vienlaikus informējam, ka arī tām dzīvojamām mājām, ar kuru īpašniekiem šāds līgums netiks noslēgts, SIA “Ogres Namsaimnieks” turpinās nodrošināt normatīvajos aktos noteiktās pārvaldīšanas darbības.

Jautājumu gadījumā aicinām sazināties ar SIA “Ogres Namsaimnieks” (e-pasts: info@ogresnamsaimnieks.lv, adrese: Mālkalnes prospekts 3, Ogre, LV-5001, kontakttālrunis: 65049100).

**PĀRVALDĪŠANAS LĪGUMS (PROJEKTS)**

Ogrē, 2019.gada \_\_\_\_\_\_\_\_\_\_\_\_\_\_\_

* **Dzīvojamās mājas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ dzīvokļu īpašnieku kopība** (turpmāk – Īpašnieki)
* **Sabiedrība ar ierobežotu atbildību “Ogres Namsaimnieks”**, vienotais reģistrācijas numurs: 40103941081 (turpmāk – Pārvaldnieks), ko saskaņā ar \_\_\_\_\_\_\_\_ pārstāv \_\_\_\_\_\_\_\_,

Īpašnieki un Pārvaldnieks (turpmāk – Līdzēji), labprātīgi – bez maldības, viltus vai spaidiem, noslēdz šādu līgumu (turpmāk – Līgums):

1. **Līguma priekšmets**
	1. Īpašnieki uzdod un pilnvaro Pārvaldnieku, bet Pārvaldnieks apņemas par maksu pārvaldīt – veikt obligātās un citas pārvaldīšanas darbības (turpmāk – pārvaldīšana), dzīvojamās mājas \_\_\_\_\_\_\_\_\_\_\_\_\_\_\_\_\_, Ogrē (turpmāk – dzīvojamā māja) kopīpašumā esošo daļu.
	2. Obligātās pārvaldīšanas darbības ir šādas:
		1. dzīvojamās mājas uzturēšana (fiziska saglabāšana) atbilstoši normatīvo aktu prasībām, tajā skaitā:
			1. dzīvojamās mājas sanitārā apkope;
			2. siltumenerģijas piegāde, ūdensapgādes un kanalizācijas pakalpojumu nodrošināšana, sadzīves atkritumu izvešana;
			3. elektroenerģijas nodrošināšana dzīvojamās mājas kopīpašumā esošajai daļai (arī kopīpašumā esošo iekārtu darbības nodrošināšanai);
			4. dzīvojamās mājas, tajā esošo iekārtu un komunikāciju apsekošana, tehniskā apkope un kārtējais remonts;
			5. dzīvojamai mājai kā vides objektam izvirzīto prasību izpildes nodrošināšana;
			6. dzīvojamās mājas energoefektivitātei izvirzīto minimālo prasību izpildes nodrošināšana;
		2. nodrošināt:
			1. pārvaldīšanas darba plāna, tajā skaitā uzturēšanai nepieciešamo pasākumu plāna, sagatavošanu;
			2. finanšu uzskaites organizēšanu;
		3. dzīvojamās mājas lietas vešana;
		4. līguma par piesaistītā zemesgabala lietošanu slēgšana ar zemesgabala īpašnieku;
		5. informācijas sniegšana valsts un pašvaldību institūcijām.
	3. Citas pārvaldīšanas darbības ir darbības, kas saistītas ar dzīvojamās mājas pārvaldīšanu un tiek veiktas atbilstoši dzīvojamās mājas īpašnieku gribai un maksātspējai. Pie tām pieder ar dzīvojamās mājas uzlabošanu un attīstīšanu un šim nolūkam nepieciešamo pasākumu ilgtermiņa plāna sagatavošanu saistītās darbības.
	4. Dzīvojamās mājas kopīpašumā esošajā daļā ietilpst:
		1. atsevišķas dzīvojamās mājas un tās ārtelpu (galeriju, balkonu, lodžiju, terašu) ārējās norobežojošās konstrukcijas (tai skaitā sienas, arhitektūras elementi, jumts, koplietošanas telpu logi un durvis, arī ārdurvis), iekšējās slodzi nesošās konstrukcijas (tai skaitā nesošās sienas un kolonnas, kā arī atsevišķos īpašumus norobežojošās sienas), starpstāvu pārsegumi (tai skaitā siltuma un skaņas izolācijas slāņi), koplietošanas telpas (tai skaitā bēniņi, kāpņu telpas, pagrabtelpas), kā arī atsevišķo dzīvojamo māju apkalpojošās inženierkomunikāciju sistēmas, iekārtas un citi ar atsevišķās dzīvojamās mājas ekspluatāciju saistīti funkcionāli nedalāmi elementi, kas nepieder pie atsevišķā īpašuma (tai skaitā atsevišķā īpašuma robežās esošie sildelementi, ja to funkcionālā darbība ir atkarīga no kopīpašumā esošajām inženierkomunikācijām);
		2. Dzīvojamās mājas palīgēkas un būves, izņemot Dzīvokļa īpašuma likuma 3.panta trešajā daļā minētās;
		3. zemesgabals, uz kura atrodas dzīvojamā māja, ja tas nepieder citai personai.
2. **Pārvaldnieka pienākumi un tiesības**
	1. Pārvaldniekam ir pienākums:
		1. veikt pārvaldīšanu, ievērojot Līgumu un normatīvos aktus, kas saistīti ar dzīvojamo māju pārvaldīšanu;
		2. Īpašnieku vārdā slēgt līgumu ar ūdens, kanalizācijas, atkritumu apsaimniekošanas, siltumenerģijas pakalpojumu sniedzējiem, elektroenerģijas piegādātāju koplietošanas telpās.
	2. Pārvaldniekam ir tiesības:
		1. saņemt viņam dotā pārvaldīšanas uzdevuma izpildei nepieciešamo finansiālo nodrošinājumu, kā arī saņemt maksājumus no visiem dzīvojamās mājas Īpašniekiem atbilstoši Līguma nosacījumiem;
		2. veikt dzīvojamās mājas kopīpašumā esošo daļu un komunikāciju vizuālo apsekošanu un remontu, ja šo darbību veikšana saistīta ar iekļūšanu konkrētam dzīvokļu īpašuma īpašniekam piederošā īpašumā, iepriekš saskaņojot šo darbu veikšanas laiku ar tā īpašnieku;
		3. pārstāvēt dzīvojamās mājas Īpašnieku intereses jautājumos, kas saistīti ar dzīvojamās mājas pārvaldīšanu un uzlabošanu, valsts un pašvaldību institūcijās, tiesās, attiecībās ar fiziskām un juridiskām personām, tajā skaitā pieprasīt, saņemt un iesniegt visus nepieciešamos dokumentus, izziņas un citus datus valsts un pašvaldību institūcijās, tiesās, fiziskām un juridiskām personām;
		4. iesniegt izskatīšanai dzīvojamās mājas Īpašniekiem jebkuru jautājumu, kas saistīts ar dzīvojamās mājas pārvaldīšanu un apsaimniekošanu;
		5. nepieciešamības gadījumā sasaukt dzīvojamās mājas Īpašnieku kopsapulci vai organizēt Īpašnieku lēmumu pieņemšanu aptaujas veidā vai savstarpēji vienojoties;
		6. pēc saviem ieskatiem veikt parādu piedziņai nepieciešamās darbības normatīvajos aktos noteiktajā kārtībā gadījumā, ja dzīvokļa īpašuma īpašnieks Līgumā (rēķinos) noteiktajos termiņos un kārtībā neveic noteiktos maksājumus. Pārvaldnieks ir tiesīgs nodot attiecīgā dzīvokļa īpašuma īpašnieka kavēto maksājumu piedziņas tiesības trešajām personām, kas ietver arī attiecīgā dzīvokļa īpašuma īpašnieka personas datu apstrādi;
		7. saņemt atlīdzību par pārvaldīšanas pienākumu pildīšanu, saskaņā ar Pārvaldnieka izstrādāto un dzīvojamās mājas Īpašnieku kopības apstiprināto tāmi;
		8. Pārvaldīšanas pienākumu veikšanai piesaistīt attiecīgu personālu un/vai ārpakalpojumu un slēgt nepieciešamos līgumus, tajā skaitā – dzīvojamās mājas Īpašnieku vārdā.
3. **Īpašnieku pienākumi un tiesības**
	1. Īpašniekiem ir pienākums:
		1. piedalīties dzīvojamās mājas pārvaldīšanā;
		2. ievērot un katram personīgi būt atbildīgam par jebkuru normatīvo aktu ievērošanu, kas attiecas uz dzīvojamās mājas īpašnieku, ar to kopā dzīvojošo personu, viesu un citu personu darbībām, rīcību, uzvedību u.c.;
		3. savlaicīgi un pilnā apjomā veikt Pārvaldniekam visus Līgumā paredzētos maksājumus;
		4. nodrošināt, lai Pārvaldnieks un/vai tā pilnvarotās personas (darbinieki un/vai ārpakalpojuma veicēji) nekavējoties varētu iekļūt konkrētam dzīvokļa īpašuma īpašniekam piederošā īpašumā, ja ir notikusi avārija vai darbību pārtraukušas kopīpašumā esošās komunikācijas vai iekārtas;
		5. nodrošināt, lai Pārvaldnieks un/vai tā pilnvarotās personas (darbinieki un/vai ārpakalpojuma veicēji) 2 (divu) dienu laikā varētu iekļūt konkrēta dzīvokļa īpašuma īpašniekam piederošā īpašumā, ja ir nepieciešams veikt dzīvokļa īpašumā esošo mērierīču kontroli, vai kopīpašumā esošo komunikāciju, iekārtu vai sienu konstrukciju apsekošanu un/vai remonta darbus;
		6. atlīdzināt visus zaudējumus, kas radušies kopīpašumā esošajai daļai un/vai dzīvojamajā mājā esošām iekārtām dzīvokļa īpašuma īpašnieka, ar viņu kopā dzīvojošo personu, viesu un/vai citu personu vainas dēļ;
		7. sniegt Pārvaldniekam savu aktuālo kontaktinformāciju, ka arī norādīt kontaktpersonu, kura var nodrošināt iekļuvi dzīvokļa īpašumā gadījumos, ja tā īpašnieks neatrodas dzīvokļa īpašumā vairāk kā nedēļu pēc kārtas;
		8. piedalīties rīkotajās kopsapulcēs un aptaujās;
		9. ievērot Īpašnieku lēmumus;
		10. atsavinot dzīvokļa īpašumu, nekavējoties informēt par tā īpašnieku maiņu Pārvaldnieku. Līdz brīdim, kamēr jaunā īpašnieka īpašumtiesības nav reģistrētas Zemesgrāmatā, visus maksājumus veic īpašnieks, kura īpašumtiesības reģistrētas Zemesgrāmatā.
	2. Īpašniekam ir tiesības:
		1. netraucēti lietot Dzīvojamās mājas kopīpašumā esošo daļu atbilstoši Īpašnieku lēmumiem, Līguma un Latvijas Republikā spēkā esošo normatīvo aktu prasībām;
		2. sniegt Pārvaldniekam iesniegumus ar jautājumiem, priekšlikumiem un sūdzībām, kas attiecas uz Pārvaldīšanu.
4. **Pārvaldīšanas maksa un norēķinu kārtība**
	1. Obligāti veicamajām un citām pārvaldīšanas darbībām nepieciešamo finansējumu nodrošina Īpašnieki, kuri sedz mājas pārvaldīšanas izdevumus kopīgi, proporcionāli katra īpašumā esošajai kopīpašuma domājamai daļai.
	2. Dzīvojamās mājas pārvaldīšanas maksa 2019.gadā noteikta saskaņā ar Dzīvojamās mājas uzturēšanas un apsaimniekošanas darbu tāmi 2019.gadam, kas stājusies spēkā 2019.gada 01.janvārī.
	3. Pārvaldnieks līdz katra gada 15.oktobrim iepazīstina Īpašniekus ar nākamā gada Pārvaldīšanas izdevumu tāmi, kur iekļauts darbu uzskaitījums, to veikšanas regularitāte un maksa par šo darbu veikšanu (tāme tiek ievietota dzīvokļu pasta kastītēs vai rēķinā tiek iekļauta informācija, kur var iepazīties ar tāmi).
	4. Īpašnieki 30 (trīsdesmit) dienu laikā pieņem lēmumu par pārvaldīšanas maksas apstiprināšanu vai noraidīšanu. Par Pārvaldīšanas maksas apstiprināšanu uzskatāms attiecīgs Īpašnieku lēmums, kas pieņemts kopsapulcē, aptaujas veidā vai citādi vienojoties, kā arī, ja Pārvaldniekam līdz tā paša gada 15.novembrim nav iesniegts Pārvaldīšanas maksas noraidījums, kas pieņemts kopsapulcē, aptaujas veidā vai citādi vienojoties. Apstiprinātā tāme tiek pievienota Līgumam.
	5. Ja Pārvaldīšanas maksa ar Īpašnieku lēmumu tiek noraidīta, Īpašnieki no nākamā gada 01.janvāra pārņem pārvaldīšanas tiesības vai uzdod tās veikt citam pārvaldniekam, ievērojot, ka par šādu lēmumu jāiesniedz attiecīgi dokumenti. Šādā gadījumā Pārvaldnieks pārtrauc dzīvojamās mājas pārvaldīšanu ar 1.janvāri, ja Līdzēji nav vienojušies par citu termiņu.
	6. Citas pārvaldīšanas darbības, kas saistītas ar Dzīvojamās mājas uzlabošanu un attīstīšanu un šim nolūkam nepieciešamo ilgtermiņā plānu sagatavošanu, tiek veiktas atbilstoši Īpašnieku kopības lēmumiem, kuros Īpašniekiem jāparedz šo izdevumu segšanas kārtība.
	7. Pārvaldnieks izraksta un izsūta katra dzīvokļa īpašuma īpašniekam rēķinus līdz katra mēneša 15.datumam.
	8. Norēķini tiek veikti, pamatojoties uz Pārvaldnieka izrakstītajiem rēķiniem par iepriekšējo mēnesi līdz katra mēneša pēdējai dienai, iemaksājot naudu Pārvaldnieka kasē vai pārskaitot to jebkurā no Pārvaldnieka norēķinu kontiem (norēķinu kontu maiņas gadījumā attiecīga informācija tiek iekļauta rēķinos bez Līguma grozījumu veikšanas):

|  |  |  |  |
| --- | --- | --- | --- |
| 1. | AS “SEB banka” | LV49UNLA0050023459710 | UNLALV2X |
| 2. | “Swedbank” AS | LV50HABA0551045291909 | HABALV22 |
| 3. | AS “Citadele banka” | LV26PARX0017089555555 | PARXLV22 |

* 1. Līdzēji vienojas, ka Pārvaldnieks rēķinus sagatavo elektroniski un tie ir derīgi bez paraksta. Rēķins tiek uzskatīts par saņemtu, ja dzīvokļa īpašuma īpašnieks par tā nesaņemšanu nav paziņojis līdz attiecīgā mēneša 20. datumam.
	2. Rēķins uzskatāms par samaksātu dienā, kad nauda ir ieskaitīta Pārvaldnieka kontā. Ja dzīvokļa īpašuma īpašnieks Pārvaldnieka rēķinā norādītajā termiņā un apmērā neapmaksā Pārvaldnieka rēķinu, tad īpašnieks pēc Pārvaldnieka vai personas, kas veic parāda piedziņas darbības, pieprasījuma maksā līgumsodu 0,3 (nulle komats trīs) procentu apmērā no kopējās nesamaksātās parādu summas par katru nokavēto dienu.
	3. Ar Īpašnieku lēmumu var noteikt vienreizējus maksājumus Pārvaldniekam konkrētu darbu vai līgumsaistību izpildei.
1. **Kontaktpersona.**
	1. Ar Īpašnieku lēmumu noteiktā kontaktpersona, kas nodrošina ar dzīvojamās mājas pārvaldīšanu saistītās informācijas apriti ir \_\_\_\_\_\_\_\_\_\_\_\_\_\_\_ (tālrunis, e-pasts).
2. **Īpašnieku pilnvarotā persona**
	1. Īpašnieki ir tiesīgi pilnvarot citu personu (turpmāk – Pilnvarotā persona) izlemt jebkuru Īpašnieku kopības kompetencē esošu jautājumu, izņemot normatīvajos aktos noteiktos ierobežojumus.
	2. Ja dzīvokļu īpašumu īpašnieki, kuri pārstāv vairāk nekā pusi no visiem dzīvokļu īpašumiem, rakstveidā – parakstot apliecinājumu, kura paraugs [tiks] pievienots Līguma \_\_.pielikumā (turpmāk – Apliecinājums) izsaka vēlmi maksāt atlīdzību Pilnvarotajai personai, Pārvaldnieks veic starpniecību atlīdzības izmaksā šādā kārtībā:
		1. to dzīvokļu īpašumu īpašnieku rēķinos, kuri ir parakstījuši Apliecinājumu, tiks norādīts Pilnvarotās personas konts, uz kuru pārskaitīt atlīdzību Pilnvarotajai personai. Iemaksu var veikt arī Pārvaldnieka kasē;
		2. Pārvaldnieks līdz katra mēneša 25.datumam pārskaita Pilnvarotajai personai iepriekšējā mēnesī Pārvaldnieka kasē iemaksāto/pārskaitīto atlīdzību Pilnvarotajai personai saņemtajā apmērā.
	3. Ja dzīvokļu īpašumu īpašnieki, kuri pārstāv vairāk nekā pusi no visiem dzīvokļu īpašumiem, rakstveidā – parakstot apliecinājumu, kura paraugs [tiks] pievienots Līguma \_\_.pielikumā (turpmāk – Apliecinājums) izsaka vēlmi piemērot atlaidi apsaimniekošanas maksai un/vai iemaksām uzkrājumu fondā Pilnvarotajai personai, ja tā ir dzīvokļa īpašuma īpašnieks dzīvojamajā mājā un/vai tā ir deklarēta kādā no dzīvokļa īpašumiem dzīvojamajā mājā, Pārvaldnieks šo atlaidi sadala un iekļauj rēķinos tām personām, kuras parakstījušas Apliecinājumu.
	4. Ņemot vērā, ka atlīdzības maksāšana Pilnvarotajai personai ir labprātīga un balstīta uz brīvprātības principu, Pārvaldnieks neveic nekāda veida piedziņas darbības pret tiem dzīvokļu īpašumu īpašniekiem, kuri nav veikuši samaksu. Nesamaksātā atlīdzība Pilnvarotajai personai netiek uzskatīta un uzskaitīta kā dzīvokļa īpašuma īpašnieka parāds.
3. **Līdzēju atbildība**
	1. Līdzēji ir savstarpēji atbildīgi par zaudējumiem, kas kādam no Līdzējiem radušies otra Līdzēja darbības vai bezdarbības rezultātā.
	2. Līdzēji nav atbildīgi viens otram par Līguma saistību nepildīšanu vai nepienācīgu pildīšanu, iestājoties tādiem nepārvaramas varas apstākļiem kā dabas stihijas, ugunsgrēks u.tml., kurus Līdzēji nevarēja paredzēt un ar saprātīgiem līdzekļiem novērst.
	3. Pārvaldnieks neatbild par Līgumā minēto pakalpojumu sniegšanas pārtraukumiem vai nepienācīgu kvalitāti, ja vien tajā nav vainojams Pārvaldnieks.
	4. Konstatētos zaudējumus citiem dzīvokļu īpašumu īpašniekiem, kas radušies sakarā ar dzīvojamās mājas un/vai kopīpašuma bojājumiem kāda dzīvokļa īpašuma īpašnieka, ar to kopā dzīvojošo personu, viesu un citu personu vainas dēļ, sedz attiecīgā dzīvokļa īpašuma īpašnieks.
4. **Īpašnieku lēmumu pieņemšana**
	1. Īpašnieki lēmumus var pieņemt kopsapulcē, aptaujas veidā vai citādi vienojoties.
	2. Īpašnieku kopsapulce ir sasaucama ne vēlāk kā nedēļu pirms tās, rakstiski informējot visu dzīvokļu īpašumu īpašniekus un izliekot attiecīgu paziņojumu dzīvojamā mājā redzamā vietā, tajā norādot kopsapulces norises vietu, laiku un darba kārtību.
	3. Īpašnieku kopsapulci sasauc vai aptauju organizē pēc Pārvaldnieka, Pilnvarotās personas, Kontaktpersonas vai dzīvokļa īpašuma īpašnieka ierosinājuma.
	4. Īpašnieku kopsapulces tiek protokolētas. Protokolā tiek fiksēti visi Īpašnieku kopsapulces pieņemtie lēmumi. Lēmumi tiek fiksēti rakstveidā un par tiem parakstās katrs kopsapulcē balsojušais dzīvokļa īpašuma īpašnieks. Protokolu paraksta kopsapulces vadītājs un protokolētājs. Protokoli tiek noformēti divos eksemplāros, no kuriem viens glabājas pie Pārvaldnieka un otrs pie Pilnvarotās personas, ja lēmumā nav noteikts citādi.
5. **Līguma termiņš, grozīšanas un izbeigšanas kārtība**
	1. Līgums stājas spēkā ar tā parakstīšanas brīdi.
	2. Līgums noslēgts uz laiku līdz \_\_\_\_\_\_\_\_\_\_\_\_\_\_\_\_\_\_\_\_ [trīs gadi].
	3. Ja līdz minētā termiņa beigām ne Īpašnieki, ne Pārvaldnieks nav rakstiski Līgumu uzteikuši, Līgums bez atsevišķas vienošanās tiek pagarināts uz nenoteiktu laiku.
	4. Līgums var tikt papildināts vai grozīts, Līdzējiem parakstot rakstveida vienošanos, kas kļūst par Līguma neatņemamu sastāvdaļu.
	5. Pārvaldniekam ir tiesības izbeigt Līgumu \_\_ (\_\_\_) mēnešus iepriekš par to rakstveidā informējot Īpašniekus.
	6. Īpašniekiem ir tiesības izbeigt Līgumu, ja par tā izbeigšanu ir pieņemts atbilstošs Īpašnieku lēmums un \_\_ (\_\_\_\_\_\_\_\_\_) mēnešus pirms Līguma izbeigšanas Pārvaldnieks tiek rakstveidā informēts par Līgums izbeigšanu.
	7. Vienlaicīgi ar Līguma izbeigšanu Pārvaldniekam ir pienākums ar nodošanas – pieņemšanas aktu nodot Īpašnieku pilnvarotai personai visus dokumentus un finanšu līdzekļus, ko paredz Latvijas Republikā spēkā esošie normatīvie akti.
6. **Nobeiguma noteikumi**
	1. Parakstot Līgumu, Īpašnieki pilnvaro Pārvaldnieku veikt visas nepieciešamās darbības, kas saistītas ar dzīvojamās mājas pārvaldīšanas tiesību pārņemšanu un nodošanu Pārvaldniekam.
	2. Ar Līguma spēkā stāšanos spēku zaudē visi noslēgtie līgumi ar dzīvokļu īpašumu īpašniekiem par kopīpašuma esošās daļas pārvaldīšanu un/vai pakalpojumu sniegšanu.
	3. Visi Līdzēju strīdi un nesaskaņas, kas var rasties Līguma izpildes gaitā, tiek risināti pārrunu ceļā. Ja Līdzēji šādā veidā vienošanos panākt nespēj, strīdi izšķirami Latvijas Republikas tiesās saskaņā ar Latvijas Republikā spēkā esošajiem normatīvajiem aktiem.
	4. Ja spēku zaudē kāds no Līguma noteikumiem, tas neietekmē citu Līguma noteikumu juridisko spēku.
	5. Jautājumos, kas nav atrunāti Līgumā, Līdzēji piemēro spēkā esošo normatīvo aktu regulējumu.
	6. Līgums pilnībā atspoguļo Līdzēju gribu, Līdzēji ir to izlasījuši un piekrīt visiem tā noteikumiem, ko apliecina, parakstot Līgumu.
	7. Līgums stājas spēkā pēc tam, kad to paraksta Pārvaldnieks. Pārvaldnieks Līgumu paraksta pēc tam, kad to ir parakstījuši Īpašnieki, kas pārstāv vairāk kā pusi no visiem dzīvojamajā mājā esošajiem dzīvokļu īpašumiem.
	8. Līgums ir saistošs visu dzīvokļu īpašumu īpašniekiem, neatkarīgi no tā, vai attiecīgais īpašnieks Līgumu ir parakstījis un neatkarīgi no tā, kad tas kļuvis par īpašnieku.
	9. Līgums ir sastādīts latviešu valodā uz \_\_\_\_ lapām 2 (divos) eksemplāros, no kuriem 1 (viens) eksemplārs glabājas pie \_\_\_\_\_\_\_\_\_\_\_\_\_\_\_\_\_\_\_\_\_\_ un otrs eksemplārs pie Pārvaldnieka.

LĪDZĒJU PARAKSTI